 Na CHARLES WASONGA INSPEKTA Jenerali wa Polisi Japhet Koome ameonya yeyote atakayethubutu kuandamana kesho Jumatano wakati rekodi za polisi zinaonyesha wazi kwamba hakuna aliyefahamisha idara hiyo nia ya kuandamana. “Tumepata habari kupitia kwa vyombo vya habari kwamba kuna kundi lililoitisha maandamano na mikutano mnamo Jumatano, Julai 12, 2023, katika maeneo mbalimbali nchini,” amesema Koome na kuongeza kuwa ingawa kipengele cha 37 cha Katiba kinaruhusu yeyote kuandamana kwa kufuata sheria zilizowekwa, maandamano ya Jumatano hayajaitishwa kwa njia inayofaa. Amesema maafisa wa polisi watadumisha usalama na watakuwa tayari kutibua maandamano. “Wapangaji wa maandamano yanayosemwa hawajafahamisha maafisa wa polisi,” amesema Koome. Inspekta Jenerali huyo alisema hayo saa chache baada ya Rais William Ruto kulaani hatua ya kiongozi wa Azimio La Umoja-One Kenya Raila Odinga ya kuitisha maandamano ambayo “huvuruga mazingira ya utendakazi wa serikali ya Kenya Kwanza”. Akiongea katika eneo la Ruai, Kaunti ya Nairobi alipoongoza shughuli ya utoaji wa hatimiliki za ardhi kwa wenye hisa wa Kampuni ya Mashamba ya Embakasi Ranching Company, kiongozi wa nchi amesema maandamano yanaleta hasara badala ya faida. “Walifanya maandamano Ijumaa na watu sita wakafa. Sasa wanataka kufanya maandamano mengine ili Wakenya wengine wapoteze maisha yao. Sitaruhusu maisha ya raia kupotezwa tena katika maandamano yasiyo na maana,” Dkt Ruto akasema. Lakini Jumanne, Bw Odinga amekariri kuwa maandamano yao yanalindwa na Katiba na serikali haifai kuwahadaa Wakenya kwamba shughuli hizo ni haramu. “Kwa kufuata mkondo wa uasi na maandamano hatujafanya kosa lolote. Tutarejea Kamukunji mnamo Jumatano na kutakuwa na kamukunji nyingi kote nchini,” akasema kwenye kikao na wanahabari katika afisi za SKM Command Centre, eneo la Karen, Nairobi. Bw Odinga aliyeandamana na vinara wengine wa Azimio ametoa wito kwa Wakenya kujitokeza kwa wingi kushiriki maandamano Nairobi na maeneo mengine nchini. Aidha, Bw Odinga ametumia fursa hiyo kuzindua shughuli ya ukusanyaji saini kidijitali. Kampeni hiyo inajulikana kama ‘Tumechoka Citizen Initiative’. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  